*Tämä artikkeli käsittelee yritystä. Évia on myös Euboian saaren nykykreikkalainen nimi.*

Viherjuuren mainostoimisto toimi aluksi Kaija Viherjuuren synnyinkodissa Bulevardi 6:n ullakolla. Toimisto muutti viime kuukausikseen samaan kiinteistöön vuonna 2009.
**Evia Oyj** oli suomalainen markkinointiviestinnän toimisto, joka perustettiin vuonna 1955 nimellä **Markkinointi Viherjuuri**. Evian osake noteerattiin OMX:ssä pohjoismaisessa pörssissä. Yhtiö ajautui konkurssiin kesäkuussa 2009 ja lopetti toimintansa.

Historia
--------

Matti ja Kaija Viherjuuri perustivat 1. marraskuuta 1955 Helsingin Bulevardi 6:een **Markkinointi Viherjuuri** -mainostoimiston. Viisikymmenluvulla toimisto suunnitteli muun muassa *Jyväshyvä*-nimen. 1960-luvulla Markkinointi Viherjuuri nousi kymmenen suurimman suomalaisen mainostoimiston joukkoon. Yhtiö hankki ensimmäisenä suomalaisena mainostoimistona tietokoneen, IBMV Datacenterin vuonna 1965. *lähde?*

1970-luvulla asiakkaiksi nousivat muiden muassa Saab, Aurinkomatkat ja Asko, ja toimiston käsialaa oli myös *"Suomalaiselle naiselle Lumene"* -kampanja. Toimisto nousi Suomen kuuden suurimman mainostoimiston joukkoon. Samaan nopeaan kasvun aikaan ajoittuu suuri muutos Matti Viherjuuren luopuessa toimitusjohtajuudesta vuonna 1979. Uudeksi toimitusjohtajaksi valittiin ekonomi Arto Liinpää.

*"Lihaa säästämättä, laadusta tinkimättä"*, *"Postin keltainen kuljetus"* ja *"Sokeria luonnosta"* olivat yhtiön luomia mainoslauseita ja yhtiö pysyi suurimpien mainostoimistojen joukossa 1980-luvulla. Yhtiön perustajan Matti Viherjuuren kuoltua perustajasuku luopui osakeomistuksestaan. Vuonna 1988 yhtiö toteutti osakeannin, ja seuraavana vuonna osakkeet tulivat julkisen kaupankäynnin kohteeksi. Suurin osakkeenomistaja oli toimitusjohtaja Arto Liinpää. Yhtiö nousi neljän suurimman mainostoimiston joukkoon ja muutti toimintastrategiaansa mainonnan suunnittelusta kokonaisviestintään. *lähde?*

Lama 1990-luvun alussa harvensi mainostoimistojen määrää; etenkin pieniä karsiutui. Vuonna 1994 ala alkoi hiljalleen toipua. Viherjuuren suurimpia asiakkaita olivat muun muassa Ahlström, Alko, MTV3, Taffel ja Toyota. Ala alkoi integroitua ja niin sanottu integroitu markkinointiviestintä (IMC) nousi monien toimistojen tavoitteeksi ja toimintatavaksi.

2000-luvun taitteessa toimiston nimeksi tuli uuden yhteistyökuvion myötä *Viherjuuri Saatchi & Saatchi*. Uusmediaan keskittyvä tytäryhtiö *Axel Digital Group* perustettiin vuonna 2000 yhdistämällä Diart Oy, Frame Graphics Oy, Spektrico Oy ja Viherjuuren Verkkoviestintä Oy. Sen toimialaksi määriteltiin viestinnän teknologiaratkaisujen ja sisältökonseptien kehittäminen ja toteuttaminen digitaalisessa toimintaympäristössä.

Vuonna 2001 konsernin emoyhtiö Markkinointi Viherjuuri Oyj muutti nimensä **Eviaksi**. Vuosina 2001–2004 Evia omisti turkulaisen Lahtinen & Mantere -mainostoimiston. Myöhemmin ydinliiketoimintaan kuulumattomia toimintoja myytiin. Vuodesta 2001 Evian hallituksessa istunut Jari Torvelainen osti 2005 osake-enemmistön Arto Liinpäältä ja siirtyi toimitusjohtajaksi Mika Sarimon erottua. Evia toi *Viherjuuri*-brändin takaisin vuonna 2007, jolloin toimintansa aloitti *Viherjuuri Helsinki Oy*. Yhtiö oli kokonaan emoyhtiö Evian omistama. *lähde?*

Kesäkuussa 2009 Evia Oyj hakeutui konkurssiin. Yhtiötä rasitti erityisesti epäonnistunut GSM Suomi -kauppa, jonka myötä Evialle kasaantuneet velkavastuut kävivät mahdottomaksi hoitaa. Konkurssin myötä noin 500 sijoittajaa menetti sijoituksensa arvon. Eviasta erillinen markkinointitoimisto Viherjuuri Helsinki Oy hakeutui tapauksen myötä yrityssaneeraukseen. Marraskuussa 2009 senkin toiminta loppui konkurssiin.

Kansainväliset yhteistyökumppanit
---------------------------------

Evia oli vuosituhannen vaihteen tienoilla sekä kansainvälisen Edelman-ketjun että Saatchi & Saatchin yhteistyökumppani Suomessa.

Palkinnot
---------

* Sonylle tehty ulkomainonnan erikoisratkaisu valittiin tammikuussa 2006 Lontoossa JCDecaux Groupin joulukuun 2005 parhaaksi Innovate-kampanjaksi maailmassa.
* Kauppalehti/121 Loyalty Awards 2006 –kilpailussa Toyota, Evian markkinointiviestintäasiakas, voitti kaikkiaan kuusi palkintoa.
* Evian luoma Stenfors –viraalikampanja palkittiin vuoden 2006 parhaana digitaalisen median Grand One –kilpailussa.
* Rautaruukin, Ahlstromin, Finnveran, Neste Oilin ja Metson vuosikertomuksia on palkittu useampana vuotena sijoittajaviestintä- ja vuosikertomuskilpailuissa.

Toimitusjohtajia
----------------

* Matti Viherjuuri 1955–1971
* Arto Liinpää 1979–2003
* Mika Sarimo 2003–2005
* Jari Torvelainen 2005–2009

Lähteet
-------

1. 1 2
2. 1 2 3 4 5  *Vuosikertomus 2000*, s. 6, 10. Evia Oyj, 2001. Teoksen verkkoversio (PDF) (viitattu 14.4.2021).
3. ↑  Sihvonen, Lauri: Virhejuuri, Markkinointi & Mainonta 1.12.2009. Viitattu 17.12.2015.
4. ↑  *Ekonomimatrikkeli 1985*, s. 367. Suomen Ekonomiliitto SEFE, 1985. ISBN 951-99655-1-3.
5. 1 2 3  Jari Torvelainen osti Evian ja siirtyi toimitusjohtajaksi *Mediaviikko*.  10.8.2005.  Arkistoitu 14.4.2021. Viitattu 14.4.2021.
6. ↑  Nieminen, Martta: Pörssiyhtiö Evia konkurssiin, Viherjuuri jatkaa *Helsingin Sanomat*.  18.6.2009.  Arkistoitu 20.6.2009. Viitattu 18.6.2009.
7. ↑  Tikkanen, Josi: Sadat menettävät rahansa pörssiyhtiön konkurssissa *Kauppalehti*.  18.6.2009.  Arkistoitu 19.6.2009. Viitattu 18.6.2009.
8. ↑  Evia hakeutuu konkurssiin *Markkinointi & Mainonta*.  18.6.2009. Viitattu 18.6.2009.
9. ↑  Mykkänen, Päivi: Mainostoimiston kujanjuoksu päättyi konkurssiin *Kauppalehti*.  30.11.2009.  Arkistoitu 1.12.2009. Viitattu 30.11.2009.
10. ↑  JCDecaux: Sony Bravia was awarded by JCDecaux Group  24. tammikuuta 2006. JCDecaux.  Arkistoitu 8.10.2007. Viitattu 30. huhtikuuta 2007. (englanniksi)
11. ↑  Evia Oyj: Evia Oyj Vuosikertomus 2006, sivu 6: Saavutuksemme Evia Oyj.  Arkistoitu 2.4.2007. Viitattu 30. huhtikuuta 2007. (suomeksi)
12. ↑  RE: Grand One 2007 RE.  Arkistoitu 29.3.2010. Viitattu 30. huhtikuuta 2007. (suomeksi)
13. ↑  Viherjuuri teoksessa *Kuka kukin on 1978* (Projekt Runeberg)
14. ↑  Mika Sarimo Evian johtoon *Markkinointi & Mainonta (Internet Archive)*.  5.8.2003.  Arkistoitu 10.8.2003. Viitattu 14.4.2021.

Aiheesta muualla
----------------

* Heinonen, Visa & Konttinen, Hannu. *Nyt uutta Suomessa!: suomalaisen mainonnan historia*. Mainostajien liitto, Helsinki 2001, ss. 163–164.
* Viherjuuri, Matti. *Sitä se on*, WSOY 1973.
* "Mainonnan gastronomi – Matti Viherjuuri," artikkeli teoksessa Stoltzenberg, Ole: *Mainonnan vaikuttajia*, Kirjayhtymä, Helsinki 1973, ss. 38–44.
* Tolsa, Hannu. *Marjat vadille: tarinoita ja tapahtumia mainostoimisto Markkinointi Viherjuuren vaiheilta 1955-2000*. Helsinki: Hannu Tolsa 2006. ISBN 9529212798.
* Markkinointi Viherjuuri Oy (Evia Oyj): osake- ja yhtiöhistoriaa Pörssitiedossa